钦定古今图书集成/理学汇编/学行典/第172卷 > 汪循
## 钦定古今图书集成/理学汇编/学行典/第172卷 > 汪循

按《休宁县志》：“汪循，字进之，鹏源人。天性刚正，自信以
圣贤为必可学，穷五经之理即体诸身，观史则法其
善行。尝从庄定山游，凡天下士有德望者，均礼为师
友。独与王伯安论学，谆谆反复，谓不能无疑者，四足
为妄诋朱子之戒。盖其学以涵养践履为主，立身行
道，生死不移者也。登弘治丙辰进士，宰永嘉，行吕氏”
《乡约》，毁淫祠几尽。创鹿城书院，祀宋之理学先哲，凡
忠节皆表章之。为政惟诚心爱民，上人之所嗜好，面
责备者不一置念。以故三年不得考满，四年无荐书。
及入觐，拟疏《兴利除害》十一事，未上，以忧归，上司始
知其贤。服阕，补玉田令，旬日迁判顺天。正德初，应求
言诏陈时务十策，朝议推之。值逆瑾乱政，复草《裁减
中官疏》，语甚恳切。未上，乞归养为石岩小隐。日夕奉
母，安贫乐道，家居十馀年，未尝一谒郡县。凡为文，务
关世教，折衷古今人物，不轻许可。后学从游者，随其
资质所近而诱进之。其后瑾诛，佥推起用。部檄至抚
按，有司促迫上道，交章申荐，竟辞疾不起。学者称为
“仁峰先生。”